CELEX: 32015D0674
Language: sk
Date: 2015-04-20 00:00:00
Title: Rozhodnutie Rady (EÚ) 2015/674 z 20. apríla 2015 o prijatí v mene Európskej únie zmenenej dohody o vytvorení Všeobecnej rybárskej komisie pre Stredozemné more

30.4.2015   
            
            
               SK
            
            
               Úradný vestník Európskej únie
            
            
               L 111/1
            
         ROZHODNUTIE RADY (EÚ) 2015/674
   z 20. apríla 2015
   o prijatí v mene Európskej únie zmenenej dohody o vytvorení Všeobecnej rybárskej komisie pre Stredozemné more
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 ods. 2 v spojení s článkom 218 ods. 6 písm. a),
   so zreteľom na návrh Európskej komisie,
   so zreteľom na súhlas Európskeho parlamentu,
   keďže:
   
               (1)
            
            
               Dohoda o vytvorení Všeobecnej rybárskej komisie pre Stredozemné more (GFCM) (ďalej len „dohoda“) bola zostavená a schválená na piatom zasadnutí konferencie Organizácie OSN pre výživu a poľnohospodárstvo (ďalej len „FAO“) v roku 1949 a nadobudla platnosť 20. februára 1952.
            
         
               (2)
            
            
               Európske spoločenstvo sa stalo zmluvnou stranou GFCM na základe prijatia rozhodnutia Rady 98/416/ES (1).
            
         
               (3)
            
            
               V dôsledku nadobudnutia platnosti Lisabonskej zmluvy 1. decembra 2009 Európska únia nahradila Európske spoločenstvo a je jeho právnym nástupcom.
            
         
               (4)
            
            
               Rada 15. novembra 2013 poverila Komisiu rokovať v mene Únie o zmenách dohody pri otázkach spadajúcich do kompetencie Únie.
            
         
               (5)
            
            
               Členské štáty a Komisia viedli rokovania podľa svojich oblastí pôsobnosti v súlade so svojimi mandátmi a vo vzájomnej úzkej spolupráci.
            
         
               (6)
            
            
               Rokovania boli úspešne zavŕšené na zasadnutí GFCM, ktoré sa konalo 19. až 24. mája 2014. Na tomto zasadnutí GFCM potvrdila text zmenenej dohody.
            
         
               (7)
            
            
               Účelom zmien dohody je modernizovať GFCM a posilniť jej úlohu pri ochrane rybolovných zdrojov v oblastiach, ktoré spadajú do jej kompetencie.
            
         
               (8)
            
            
               Ciele, všeobecné zásady a funkcie GFCM sa preskúmali a rozšírili s cieľom zabezpečiť dlhodobú ochranu a udržateľné využívanie živých morských zdrojov a ich životného prostredia.
            
         
               (9)
            
            
               Zmenená dohoda je v súlade so zásadami spoločnej rybárskej politiky Únie. Je preto v záujme Únie prijať zmenenú dohodu,
            
         PRIJALA TOTO ROZHODNUTIE:
   Článok 1
   Týmto sa v mene Únie schvaľuje zmenená Dohoda o vytvorení Všeobecnej rybárskej komisie pre Stredozemné more.
   Text zmenenej dohody je pripojený k tomuto rozhodnutiu.
   Článok 2
   Predseda Rady určí osobu splnomocnenú oznámiť FAO v mene Únie skutočnosť, že Európska únia prijala zmenenú dohodu (2).
   Článok 3
   Toto rozhodnutie nadobúda účinnosť dňom jeho prijatia.
   
      V Luxemburgu 20. apríla 2015
      
         
            Za Radu
         
         
            predseda
         
         J. DŪKLAVS
      
   
   
      (1)  Rozhodnutie Rady 98/416/ES zo 16. júna 1998 o pristúpení Európskeho spoločenstva k Všeobecnej komisii pre rybolov v Stredozemnom mori (Ú. v. ES L 190, 4.7.1998, s. 34).
   
      (2)  Dátum nadobudnutia platnosti dohody uverejní Generálny sekretariát Rady v Úradnom vestníku Európskej únie.